ལྷུན་རྩེ་རྫོ་ཁག་ལས་གསང་སྔགས་ཆོས་འཛོམས་ཀྱིས་འཐེན་མི་ཨེ་མོ་ཚུ་རེད་ལ་ཟེར་མི་བོད་སྒྲའི་གླུ་གཞས་རྙིངམ་འདི་ཅོག་ར་འཐདཔ་ཅིག་སྨད་མཚོ་རྒེད་ལས་ཚེ་རིང་དབྱངས་འཛོམས་ཀྱིས་ཡང་འཐེན་རུང་འདི་གཉིས་ཀྱི་གདངས་ཨ་ཙི་རེ་མི་འདྲ་བས།གླུ་གཞས་འདིའི་ཚིགས་བཅད་དང་པ་གསུམ་འདི་ནང་རྩོམ་པ་པོ་འདི་གིས་དྲོ་པ་ཧ་སག་ལོང་སྦེ་ལྟ་བའི་སྐབས་གནམ་དང་ས་གཉིས་ཆ་ར་མ་དགའ་སི་སི་སྦེ་མཐོང་ཡོད་རུང་ཁོ་ར་སེམས་དྲན་པ་ལེགས་ཤོམ་སྦེ་ཚོར་ལྟ་བའི་སྐབས་སུ་ཁོ་ར་སེམས་མ་དགའ་བ་ཡོདཔ་སྦེ་ཧ་གོ་ཡི་ཟེར་བའི་ཚོར་ཞེན་ཅན་ཅིག་གི་གླུ་གཞས་ཅིག་ཨིན་མས།འདི་ལས་ཚིགས་བཅད་ཤུལ་མམ་ཚུ་ནང་འབད་བ་ཅིན་བླམ་དང་དཔོན་ཁག་འདི་ཚུ་ལུ་མེ་ཏོག་དང་གཞན་ཡང་མཆོདཔ་ཕུལ་བཏུབ་པའི་རིགས་ཚུ་ཕུལ་བའི་བསོད་ནམས་འདི་གིས་བླམ་དང་དཔོན་གཞན་ཡང་རང་ལུ་བཀྲིན་ཅན་གྱི་མི་ངོམ་འདི་ཚུ་ལུ་དགའ་སྐྱིད་འབྱུང་ཚུགས་ནི་དང་སྤྱིར་སེམས་ཅན་ཐམས་ཅན་ལུ་ཞི་བདེ་དང་དགའ་སྐྱིད་འབྱུང་བཅུག་ཟེར་མས།ཏེ་ག་དེ་ཅིག་སྦེ་མེ་ཏོག་འདི་ཡར་ཡུལ་གོང་མ་ལུ་མ་ཕུལ་བ་ཅིན་དུས་ཚོད་རྫོགས་པའི་བསྒང་ལས་མེ་ཏོག་འདི་ས་ཁར་བུད་དེ་བསོད་ནམས་ག་ནི་ཡང་བསགས་མ་ཚུགས་པར་ཁུངས་མེདཔ་སྦེ་འགྱོ་ནི་མས་ཟེར་མས།